
Dictatura digitală? O profesoară din Constanţa a 
fost concediată pentru că a trecut notele în 
catalogul de hârtie, nu în „catalogul electronic” 


Radu Ursan 02/08/2023 

O profesoară de biologie de la Liceul Energetic din Constanţa a fost concediată pentru că a 


refuzat să treacă notele elevilor săi în catalogul electronic, pe motiv că este virusat. 


Cadrul didactic ar fi refuzat, pe toată perioada anului școlară să treacă notele în catalogul 
electronic, iar din acest motiv, a fost anchetată de Comisia Disciplinară a liceului. Ea nu a 
dorit să treacă notele în catalog nici măcar la final de an, deși i s-a propus să fie ajutată de 
un specialist în acest demers, susţine Inspectorul General al Inspectoratului Școlar 


Judeţean, Sorin Mihai, citat de Radio Constanţa. 


„În cadrul unităţii de învăţământ s-a derulat procedura de cercetare disciplinară a doamnei 
profesoare de Biologie și doamna directoare, conducerea unităţii de învăţământ, ne-au 
informat cu privire la hotărârea pe care au luat-o în cadrul Consiliului de Administraţie al 
Liceului Energetic, anume sancţionarea doamnei profesoare cu desfacerea contractului de 
muncă. Are căi legale de atacare a acestei hotărâri si nu este o sentinţă judecătorească”, a 


spus el. 


Profesoara a făcut „crima” de a trece notele într-un catalog de hârtie, o infracţiune 


intolerabilă în era „digitalizării școlii”, pe care o dorește Guvernul. 


„În primul și în primul rând din ceea ce ni s-a comunicat, este vorba de faptul că nu 
respectat o hotărâre de Consiliu de Administraţie a unităţii de învățământ, respectiv 
hotărârea prin care s-a stabilit ca în anul școlar 2022-20238, unitatea de învățământ sa 
utilizeze strict catalogul electronic, ca urmare a faptului că au fost nominalizați ca fiind o 
unitate de învăţământ pilot care utilizează catalogul electronic. Dumneaei nu a utilizat 
catalogul electronic pe întreg parcursul anului școlar si nici măcar la final. Soluţia pe care 
am dat-o noi ca urmare a cercetării și prin măsurile pe care le-am dispus la nivelul unităţii 
de învăţământ a fost ca doamna profesoară, dacă a refuzat până la final să utilizeze acest 
instrument electronic oficializat, să fie asistată de către un angajat al unităţii de învăţământ 
cu competenţe digitale, angajat care să utilizeze în locul dumneaei catalogul electronic, iar 
dumneaei să supervizeze, să monitorizeze acest demers. Dumneaei avea note pe care le 
acordase elevilor, dar care nu erau și înregistrate în catalogul electronic. Erau pe suport de 


hârtie, pe un catalog personal., a menţionat inspectorul. 


